觀文與可學士畫枯木
作者：畢仲游
朝代：宋

paragraphs: 韋偃樹石名天下，後日良工無及者。
任侯借我枯木圖，石氣蒼茫若唐畫。
畫時只用床頭筆，與可親題是真蹟。
霜皮合抱隠不彰，老蓋支離存半壁。
梢摧骨朽心已穿，幹爛龍鱗體猶瘠。
生意雖休根柢在，崛强杈牙倚天黑。
膠流斷節文理深，笋枝剝落如針直。
坐久疑行古塞外，凌空慘淡千年色。
起身就視覺有神，不見筆痕惟淡墨。
豈徒揮洒無人似，苦節清風貧到死。
任侯珍重竟何如，不獨畫好心君子。
若使與可爲俗流，枯木雖佳侯不收。